b'\n_START_ARTICLE_\nAleksander Nagy\n_START_SECTION_\n\xc5\xbdivljenjepis\n_START_PARAGRAPH_\nAleksander Nagy je bil rojen na Ptuju leta 1834. Njegov o\xc4\x8de je \xc5\xa1e pred letom 1848 v dobil slu\xc5\xbebo tajnika na mariborskem magistratu, po letu 1850 pa je slu\xc5\xbeboval pri okrajnem sodi\xc5\xa1\xc4\x8du v Mariboru. _NEWLINE_V Mariboru je Aleksander Nagy obiskoval gimnazijo. Po kon\xc4\x8danem \xc5\xa1tudiju tehnike je sodeloval pri gradnji \xc5\xbeeleznic na Koro\xc5\xa1kem, Tirolskem, Ogrskem in v Tur\xc4\x8diji. _NEWLINE_Leta 1881 se je vrnil v Maribor. Leto zatem je bil izvoljen za ob\xc4\x8dinskega svetovalca, leta 1883 pa v magistrat. Na ob\xc4\x8dinskih volitvah leta 1885 je bila ponovno izvoljena le tretjina biv\xc5\xa1ih ob\xc4\x8dinskih svetovalcev in in\xc5\xbe. Aleksander Nagy je bil med njimi. S tem je postal tudi mo\xc5\xbeen kandidat za \xc5\xbeupana. \xc5\xbdupanoval je od leta 1886 do 1902. Za svoje zasluge je bil razgla\xc5\xa1en za \xc4\x8dastnega ob\xc4\x8dana Maribora. _NEWLINE_V \xc4\x8dasu njegovega \xc5\xbeupanovanja je postal Maribor moderno mesto. Betonska kanalizacija je zagotovila lep\xc5\xa1i videz mesta, zlasti pa neprimerljivo bolj\xc5\xa1e higienske razmere. Asfaltirani so bili \xc5\xa1tevilni plo\xc4\x8dniki, ter nove ceste in ulice. Zgrajeni so bili \xc5\xa1tevilni nasadi. Po izgradnji novega \xc5\xbeivilskega skladi\xc5\xa1\xc4\x8da na \xc5\xbdelezni ulici so v starega na Slom\xc5\xa1kovem trgu preselili \xc5\xbeupni\xc5\xa1\xc4\x8de, poru\xc5\xa1ili staro in uredili trg._NEWLINE_Zgrajene so bile \xc5\xa1tevilne \xc5\xa1ole, mestna telovadnica v dana\xc5\xa1nji Krekovi ulici, trije mestni otro\xc5\xa1ki vrtci. Zgrajena je bila nova pehotna in dograjena domobranska voja\xc5\xa1nica, sezidana oskrbni\xc5\xa1nica. Za mnoge zgradbe je ing. Nagy naredil na\xc4\x8drte kar sam. _NEWLINE_Leta 1897 je bila pri parnem mlinu za Glavnim kolodvorom urejena tovarna testenin. Z Dunaja preseljeni Franc Swaty je leta 1896 prijavil magistratu obrt izdelave umetnih brusov, ki je kasneje prerasla v znano tovarno Swaty. _NEWLINE_Za najpomembnej\xc5\xa1i dose\xc5\xbeek je ozna\xc4\x8deval izgradnjo mariborskega vodovoda, ki je bil odprt 1. januarja 1902. Dva meseca zatem je \xc5\xbeupan Nagy podal ostavko, ker se je izkazalo, da je podjetje, ki je vodovod gradilo, pridobilo delo s podkupovanjem vodje mestnega gradbenega urada._NEWLINE_Pokopan je bil na starem mestnem pokopali\xc5\xa1\xc4\x8du pri Ljudskem vrtu. Ko je Mestna ob\xc4\x8dina Maribor leta 1940 to pokopali\xc5\xa1\xc4\x8de dokon\xc4\x8dno zaprla, je organizirala njegovo ekshumacijo (tako kot tudi ekshumacijo drugih zaslu\xc5\xbenih mo\xc5\xbe, ki jih niso ekshumirali svojci) in pokop njegovih telesnih ostankov v novi skupni grobnici zaslu\xc5\xbenih mo\xc5\xbe v arkadah fran\xc4\x8di\xc5\xa1kanskega pokopali\xc5\xa1\xc4\x8da na Pobre\xc5\xbeju.'